KLASA: 550-01/25-01/

URBROJ: 2176-4-01-25-1

Novska, 19. veljače 2025.

Na temelju članka 289. stavka 7. Zakona o socijalnoj skrbi (»Narodne novine«, broj 18/22, 46/22, 119/22, 71/23 i 156/23) i članka 37. stavka 1. podstavka 21. Statuta Grada Novske („Službeni vjesnik“, broj 8/21 i 13/23), Gradsko vijeće Grada Novske, na \_\_\_\_\_ sjednici održanoj \_\_\_\_ veljače 2025. godine, donijelo je

**ODLUKU**

**o izmjenama Odluke o socijalnoj skrbi**

**Članak 1.**

U Odluci o socijalnoj skrbi („Službeni vjesnik“ broj 102/22), (U daljnjem tekstu: Odluka) mijenja se članak 8. i glasi:

„Pravo na novčanu pomoć umirovljenicima ostvaruju umirovljenici stariji od 60 godina čija su ukupna primanja iz tuzemnog i/ili inozemnog mirovinskog osiguranja (mirovina i zaštitni dodatak uz mirovinu)jednaka ili manja od 320 eura mjesečno.“

**Članak 2.**

U članku 11. stavak 1. Odluke broj „6.“ mijenja se u broj „8.“

**Članak 3.**

U članku 14. Odluke mijenja se stavak 1. i glasi:

„(1) Jednokratna novčana pomoć može se odobriti:

* samcu ili kućanstvu, ako su korisnici zajamčene minimalne naknade,
* samcu ili kućanstvu bez prihoda,
* samcu koji nije korisnik zajamčene minimalne naknade, ako mu mjesečni prihod nije veći od 150 eura, odnosno kućanstvu koje nije korisnik zajamčene minimalne naknade, ako im mjesečni prihod nije veći od 120 eura po članu kućanstva.“

**Članak 4.**

Podnaslov 5. Odluke mijenja se i glasi:

„SUFINANCIRANJE TROŠKOVA REHABILITACIJE DJECE PREDŠKOLSKE DOBI S TEŠKOĆAMA U RAZVOJU U POLIKLINICI SUVAG“

**Članak 5.**

Članak 16. Odluke mijenja se i glasi:

**„**Sufinanciranje troškova rehabilitacije djece predškolske dobi s teškoćama u razvoju u Poliklinici „Suvag“ vrši se na način da ustanova i Grad Novska na početku pedagoške godine zaključe Ugovor o sufinanciranju obrazovnog programa s iznosom mjesečnog troška programa odgoja i naobrazbe djece predškolske dobi s teškoćama u razvoju za svako dijete s područja Grada Novske, temeljem kojeg ustanova izdaje mjesečne e-račune za obavljenu zdravstvenu uslugu.”

**Članak 6.**

Mijenja se podnaslov 6. Odluke i glasi:

6. „SUFINANCIRANJE TROŠKOVA REHABILITACIJE, LIJEČENJA TE NABAVE LIJEKOVA, INVALIDSKIH POMAGALA I DRUGIH NEOPHODNIH POTREPŠTINA OSOBAMA S OŠTEĆENJEM FUNKCIONALNIH SPOSOBNOSTI“

**Članak 7.**

Mijenja se članak 17. Odluke i sada glasi:

„(1) Sufinanciranje troškova rehabilitacije, liječenja te nabave lijekova, invalidskih pomagala i drugih neophodnih potrepština osobama s utvrđenim oštećenjem funkcionalnih sposobnosti mogu ostvariti djeca s utvrđenim funkcionalnim oštećenjem 2.-4. stupnja i odrasle osobe s utvrđenim funkcionalnim oštećenjem 3.-4. stupnja pod uvjetom da su ostvarile pravo na inkluzivni dodatak sukladno propisima o inkluzivnom dodatku.

(2) Podnositelj zahtjeva će postojanje oštećenja funkcionalnih sposobnosti određenog stupnja iz članka 1. ovog članka dokazati važećim rješenjem o priznavanju prava na inkluzivni dodatak.

(3) Prava iz stavka 1. ovog članka ne mogu se ostvariti ukoliko su troškovi za koje se traži pomoć financirani u potpunosti sredstvima HZZO-a ili iz bilo kojih drugih izvora.

(4) Pravo iz stavka 1. ovog članka može se ostvariti najviše dva puta godišnje, a iznos sufinanciranja troška ne može biti veći od 50% ukupnog troška, niti može biti veći od maksimalnog iznosa pojedinačne pomoći koji je određen Odlukom iz članka 22., stavak 2. ove Odluke.“

**Članak 8.**

1. Na postupke započete prije stupanja na snagu ove Odluke primjenjuje se Odluka o socijalnoj skrbi („Službeni vjesnik“ broj 102/22).
2. U skladu s ovom Odlukom, izvršit će se usklađivanje Odluke iz članka 22., stavak 2. ove Odluke za 2025. godinu.
3. Za postojeće korisnike novčane pomoći za umirovljenike, nadležni upravni odjel po službenoj dužnosti donijeti će nova rješenja o isplati pomoći.

**Članak 9.**

Ova Odluka stupa na snagu osmog dana od dana objave u „Službenom vjesniku“.

SISAČKO-MOSLAVAČKA ŽUPANIJA

GRAD NOVSKA

GRADSKO VIJEĆE

PREDSJEDNIK

Ivica Vulić

**OBRAZLOŽENJE DONOŠENJA**

**Odluke o izmjeni Odluke o socijalnoj skrbi**

1. **ZAKONSKI TEMELJ**

Člankom 289. Zakona o socijalnoj skrbi  („Narodne novine“ broj 18/22, 46/22, 71/23 i 156/23) propisano je da su jedinice lokalne i područne (regionalne) samouprave, odnosno Grad Zagreb, dužni  osigurati sredstva za obavljanje djelatnosti socijalne skrbi sukladno ovom Zakonu i zakonima kojima se uređuje financiranje jedinica lokalne i područne (regionalne) samouprave, u skladu sa socijalnim planom i mrežom socijalnih usluga na svojem području.

1. **OBRAZLOŽENJE**

Prijedlogom Odluke o izmjeni Odluke o socijalnoj skrbi vrše se usklađivanja određenih prava s trenutnom socijalnom situacijom i potrebama korisnika, radi čega se određeni oblici pomoći i prava koja iz istih proizlaze povećavaju, ukidaju ili se uvode novi oblici pomoći.

Promjene koje dolaze s ovim prijedlogom izmjena Odluke o socijalne skrbi su sljedeće:

1. U pravu na novčanu pomoć umirovljenicima (čl.8.) povećava se cenzus (ograničenje) mirovine za ostvarivanje prava na novčanu pomoć te se dosadašnji iznos od 213,00 eura povećava na 320,00 eura. Povećanjem cenzusa, očekuje se da će veći broj umirovljenika ostvarivati pravo na mjesečni dodatak na mirovinu.
2. U pravu na jednokratnu novčanu pomoć, u članku 14. stavak 1. podstavak 4. povećava se mogućnost ostvarivanja prava na jednokratnu novčanu pomoć samcu koji nije korisnik zajamčene minimalne naknade, odnosno kućanstvu koje nije korisnik zajamčene minimalne naknade. Prema postojećoj Odluci, korisnik samac mogao je ostvariti ovu pomoć ako njegovi ukupni prihodi nisu bili veći od 90,00 eura, a sada će ga moći ostvarivati ako njegovi ukupni prihodi ne prelaze iznos od 150,00 eura. Također kućanstvo je dosada moglo ostvariti pravo na ovu pomoć ukoliko mjesečni prihod svakog člana kućanstva nije bio veći od 80,00 eura, a sada će ga moći ostvarivati ako im mjesečni prihod nije veći od 120,00 eura po članu kućanstva.
3. Uvodi se novi oblik pomoći - „Sufinanciranje troškova rehabilitacije, liječenja te nabave lijekova, invalidskih pomagala i drugih neophodnih potrepština osobama s oštećenjem funkcionalnih sposobnosti“ , a ostvarivanje prava na taj oblik pomoći veže se uz određeni stupanj funkcionalnog oštećenja djeteta, odnosno odrasle osobe sukladno propisima o inkluzivnom dodatku
4. Ukida se oblik pomoći – Sufinanciranje prehrane učenika u osnovnim školama (čl. 17. Odluke).

Ovaj oblik pomoći ukida se jer je iz državnog proračuna osigurana prehrana za sve učenike osnovnih škola.

Upravni odjel za društvene djelatnosti, pravne poslove i javnu nabavu

Pročelnica

Sonja Marohnić Horvat, dipl.iur.